Les activitats programades en el Setembre Sefardita obtenen una alta participació de públic
19 de setembre 2022

![](/media/0tnnjhxe/c_sefardimini.jpg?width=850&height=566.9886363636364)

Este cap de setmana, les activitats programades en el Setembre Sefardita han obtingut una alta participació de públic. La programació comptava el divendres amb un tast de vins kosher i el dissabte amb l'actuació musical _Rituales del Amor y el Poeta Enamorado Ibn Gabirol_, que pràcticament va omplir l'auditori del Centre Cultural Mario Monreal.

Durant l'actuació musical del dissabte, a la qual van assistir la regidora de Turisme, Natalia Antonino, i la regidora de Cooperació Internacional, Maria Josep Soriano, el grup Evoéh va mostrar el seu nou treball, que posa en valor la multiculturalitat pròpia del patrimoni espanyol reinterpretant els cantares de noces sefardites a través de veus i sons de la tradició sefardita, i la importància de la dona en la seua transmissió a través dels temps.

La regidora de Turisme, Natalia Antonino, ha manifestat la seua satisfacció per l'alta participació en les jornades amb motiu del mes de la cultura europea jueva: «**El producte jueu, a més de diferenciador, també és desestacionalitzador del mes de setembre, un producte que funciona i que a poc a poc va donant els seus fruits**».

![](/media/bmhirehk/c_sefardimedio.jpg?width=850&height=566.9886363636364)

La programació continuarà dissabte que ve 24 a les 12.00 hores, amb una Xarrada amb exhibició d'instruments sefardites que es realitzarà en la Via del Pòrtic, i a les 20:00 h, en el Centre Cultural Mario Monreal de Sagunt tindrà lloc l'actuació musical _La mujer, custodia de la tradición Sefardí_. Tot a càrrec de Jota Martínez.

D'altra banda, tots els diumenges del mes a les 10.30 hores, té lloc el joc en equip Descobrix la jueria que obsequiarà a cada equip amb una clau sefardita i un diploma al guanyador. Esta activitat és gratuïta, es reserva en la web de turisme i el punt de trobada és l'oficina de turisme de Sagunt.

En este sentit, al llarg del mes de setembre s'estan oferint diverses activitats com a rutes nocturnes per la Jueria de Sagunt, conferències, gastronomia i productes sefardites, jocs o concerts de música sefardita en una extensa programació elaborada per la Delegació de Turisme de l'Ajuntament de Sagunt, en col·laboració amb la Xarxa de Jueries d'Espanya Camins de Sefarad i diversos establiments adherits al sistema de qualitat SICTED Sagunt. Amb esta iniciativa es pretén fer un pas més en l'aposta per la promoció de la cultura jueva en tota la seua extensió.

![](/media/atiij3lf/c_sefardigfin.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/les-activitats-programades-en-el-setembre-sefardita-obtenen-una-alta-participacio-de-public/ "Facebook")
*   [](http://twitter.com/share?url=https://aytosagunto.es/va/actualitat/les-activitats-programades-en-el-setembre-sefardita-obtenen-una-alta-participacio-de-public/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-activitats-programades-en-el-setembre-sefardita-obtenen-una-alta-participacio-de-public/ "Linked In")
*   [](mailto:?body=https://aytosagunto.es/va/actualitat/les-activitats-programades-en-el-setembre-sefardita-obtenen-una-alta-participacio-de-public/)